EXIMBANKA SR v 1. polroku 2002 orientovala svoje aktivity na maximalizáciu  využívania disponibilných zdrojov vymedzených rozpočtom na podporu exportu slovenských podnikateľských subjektov. Pokračovala pritom v zmenách štruktúry obchodovateľných aktív v prospech aktív podporujúcich vývoz, presadzovaných už v predchádzajúcom období. Vyžadovalo si to zvýšené nároky na riadiace procesy a súčasne dôraz na racionalizáciu vlastnej prevádzky.

Úlohy súvisiace s  hlavnou činnosťou EXIMBANKY SR v oblasti financovania a poisťovania exportno-importných aktivít vymedzené v jej rozpočte na rok 2002, schválenom Národnou radou SR uznesením č. 1798 zo dňa 18.12.2001, boli v             1. polroku 2002 realizované takto:

EXIMBANKA SR podporila prostredníctvom svojich bankových a poisťovacích činností export v celkovej výške 26.696,5 mil. Sk, čo predstavuje plnenie celoročného rozpočtu na 66,2 %. V porovnaní s rovnakým obdobím roku 2001 zaznamenala nárast o 9.933,1 mil. Sk (o 59,3 %). Oproti 1. polroku 2000 bola vyššia o 12.829,2 mil. Sk          (o 92,5 %).

Úverové a záručné aktivity zabezpečovala EXIMBANKA SR formou refinancovania, priameho financovania, eskontu zmeniek a poskytnutých záruk, čím podporila export v celkovej hodnote 15.812,5 mil. Sk. To predstavuje plnenie zámerov rozpočtu na tento rok na 65,9 % pri náraste oproti 1. polroku 2001 o 5.016,8 mil. Sk      (o 46,5 %).

           Na uvedenom objeme podpory exportu sa podieľali jednotlivé bankové produkty takto:
-	refinančné úvery      	13.626,6 mil. Sk (86,2 %)
-	poskytnuté záruky                                                                   1.547,9 mil. Sk  (9,8 %)
-	eskontné úvery klientom                                                            285,2 mil. Sk  (1,8 %)
-	odkup pohľadávok prostredníctvom eskontu zmeniek               190,1 mil. Sk  (1,2 %)
-	eskontné úvery bankám                                                             141,5 mil. Sk  (0,9 %)
-	priame úvery                                                                                 21,2 mil. Sk (0,1 %)

Podpora exportu prostredníctvom bankových aktivít bola zameraná z aspektu:

a)	odvetvového na
-	strojársky priemysel                                	      4.139,4 mil. Sk (26,2 %)
-	ľahký priemysel                                           	3.499,5 mil. Sk (22,1 %)
-	chemický priemysel                                        	2.883,2 mil. Sk (18,2 %)
-	drevospracujúci priemysel	1.765,1 mil. Sk (11,2 %)
-	hutnícky priemysel                                                              1.276,2 mil. Sk  (8,1 %)
-	potravinársky priemysel                                                         823,5 mil. Sk  (5,2 %)
-	stavebný priemysel                                                                730,7 mil. Sk  (4,6 %)
-	elektrotechnický priemysel                                                     163,5 mil. Sk  (1,0 %)
-	ostatný priemysel                                         	531,4 mil. Sk  (3,4 %)

b) teritoriálneho na
-	Európsku úniu                                          	 8.275,6 mil. Sk (52,4 %)
-	CEFTA               	  4.205,4 mil. Sk (26,7 %)
-	Juhovýchodnú Áziu                                        	 1.049,1 mil. Sk   (6,6 %)	
-	Bývalé krajiny SNŠ                                      	734,3 mil. Sk   (4,6 %)
-	ostatné krajiny OECD 	583,9 mil. Sk   (3,7 %)
-	Blízky a Stredný východ                                  	307,0 mil. Sk   (1,9 %)
-	EZVO                                                         	243,4 mil. Sk   (1,5 %)
-	ostatné krajiny                                                       	413,9 mil. Sk   (2,6 %)

Na financovanie úverov EXIMBANKA SR k 30.6.2002 formou refinančných, priamych a eskontných úverov využívala 3.790.084 tis. Sk, čo je v porovnaní s koncom roka 2001 menej o 137.275 tis. Sk (t.j. o 3,5 %). Časť ich objemu vo výške 100.877 tis. Sk bola financovaná z cudzích zdrojov. Rozpočtované prostriedky na financovanie úverov (bez cudzích zdrojov) tak boli využité na 85,2 %.

Najväčší podiel predstavovali refinančné úvery prostredníctvom komerčných bánk v objeme 3.146.520 tis. Sk. V porovnaní s rozpočtom na rok 2002 (3.650.000 tis. Sk) objem prostriedkov alokovaných v tejto forme financovania úverových aktivít bol využitý na 86,2 %. Oproti koncu roka 2001 poklesli o 46.460 tis. Sk, avšak v porovnaní s koncom roku 2000 sa zvýšili o 918.790 tis. Sk.

Vo forme priameho financovania vývozných a dovozných úverov EXIMBANKA SR v predchádzajúcich rokoch poskytla úvery, ktorých zostatok (brutto) k 30.6.2002 činil 73.999 tis. Sk. Na uvedenej výške sa podieľal zostatok vývozného úveru dlhodobého charakteru (17.408 tis. Sk) a zostatok klasifikovaného vývozného úveru (56.591 tis. Sk).

Obchodnú činnosť zameranú na podporu exportu uskutočňovala EXIMBANKA SR aj zmenkovými úvermi. K 30.6.2002 stav aktívnych zmenkových úverov predstavoval 569.565 tis. Sk, z toho voči klientom 478.287 tis. Sk (vrátane odkupov krátkodobých pohľadávok formou eskontu zmeniek) a voči bankám 91.278 tis. Sk. Na ich výške sa podieľal aj zmenkový úver (100.877 tis. Sk) financovaný zo získaných cudzích zdrojov, s ktorými sa v rozpočte neuvažovalo. Oproti stavu ku koncu roku 2001 bol objem zmenkových úverov nižší o 89.582 tis. Sk. Prostriedky vymedzené v rozpočte na financovanie eskontných úverov v sume 650.000 tis. Sk (bez cudzích zdrojov) boli využité na 72,1 %.

V rámci záručných aktivít EXIMBANKA SR k 30.6.2002 vystavila bankové záruky a protizáruky v celkovom objeme 1.117.771 tis. Sk, čo v porovnaní s koncom roka 2001 predstavuje nárast o 791.126 tis. Sk (t.j. o 242,2 %). Na zvýšení objemu vystavených záruk sa podieľala najmä poskytnutá protizáruka pre SES Tlmače, a.s. v objeme 18.041 tis. USD. V priebehu sledovaného obdobia došlo k zvýšeniu bezpečnostného koeficienta pre fond na záruky na 3,0. K 30.6.2002 bola využitá kapacita fondu pri danom bezpečnostnom koeficiente na 63,4 %. V prípade vystavenia záruk schválených Radou banky dňa 4.2.2002 bude bezpečnostný koeficient zvýšený na 5,0.

EXIMBANKA SR sa v 1. polroku 2002 v oblasti poisťovacích aktivít sústreďovala na podporu exportnej činnosti slovenských podnikateľských subjektov poskytovaním poistnej ochrany exportérom voči krátkodobým obchodovateľným rizikám, krátkodobým neobchodovateľným rizikám a strednodobým a dlhodobým rizikám. Zabezpečovala pritom rozloženie obchodovateľných rizík z poistenia krátkodobých vývozných úverov prostredníctvom renomovaných zahraničných zaisťovateľských inštitúcií. 

Podpora exportu prostredníctvom poisťovacích činností v 1. polroku 2002 dosiahla objem 10.884,0 mil. Sk, čo predstavuje plnenie celoročného rozpočtu na 66,7%. V porovnaní s rovnakým obdobím roku 2001 zaznamenala nárast o 4.916,3 mil. Sk (o 82,4 %). Výška podpory exportu bola v 1. polroku 2002 pozitívne ovplyvnená hlavne zaistením obchodného prípadu Shen Tou, Čína. Štruktúru podpory exportu tvorili: 
v mil. Sk
	Rozpočet na rok 2002	Skutočnosť         za 1. polrok 2002	% plnenia
rozpočtu	
Krátkodobé obchodovateľné riziká (deklarovaný vývoz)	7.900,0	5.645,2	71,5	
Krátkodobé neobchodovateľné riziká (deklarovaný vývoz)	400,0	55,9	14,0	
Strednodobé a dlhodobé riziká (poistná hodnota)	8.020,0	5.182,9	64,6	
Spolu	16.320,0	10.884,0	66,7	

Podpora exportu z poistenia rizík bola v 1. polroku 2002 z aspektu komoditného členenia zameraná na:
-     stroje a prístroje  	  5.390,1 mil. Sk (49,5 %)
-     základné kovy a výrobky z nich	 3.595,9 mil. Sk (33,1 %)
-     buničina z dreva, papier	553,2 mil. Sk   (5,1 %)
-     vozidlá a dopravné zariadenia  	  385,6 mil. Sk   (3,6 %)
-     rôzne výrobky                                                                316,9 mil. Sk   (2,9 %)
-     nerastné výrobky	135,3 mil. Sk   (1,2 %)
-     drevo a drevené výrobky, korok a korkové výrobky	122,6 mil. Sk   (1,1 %)
-     ostatné (10 komodít)  	384,4 mil. Sk   (3,5 %)

Štruktúra teritoriálneho členenia podpory exportu bola nasledovná:
-	Čína                                                                                5.182,9 mil. Sk (47,6 %)
-	Poľsko 		                                            1.510,6 mil. Sk (13,9 %)
-	Maďarsko  	771,3 mil. Sk    (7,1 %)
-	ČR  	  509,1 mil. Sk    (4,7 %)
-	Taliansko  	409,4 mil. Sk    (3,8 %)
-	Rumunsko  	399,5 mil. Sk    (3,7 %)
-	Nemecko  	315,0 mil. Sk    (2,9 %)
-	USA  	295,4 mil. Sk    (2,7 %)
-	Švédsko	162,4 mil. Sk    (1,5 %)
-	Rakúsko	158,5 mil. Sk    (1,4 %)
-	Portugalsko	137,5 mil. Sk    (1,2 %)
-	ostatné (29 krajín)	1.032,4 mil. Sk    (9,5 %)

K 30.6.2002 mala EXIMBANKA SR na krytie jednotlivých druhov rizík z poistenia nasledovné zdroje:

a)	krátkodobé obchodovateľné riziká
-	fond na krytie komerčných rizík krátkodobých vývozných úverov (241.107 tis. Sk),
-	poistné rezervy (10.495 tis. Sk).
Podiel zaisťovateľov na krytí krátkodobých rizík v roku 2002 činí 68 %. Poistná kapacita k 30.6.2002 bola využitá na 67,46 % pri hodnote bezpečnostného koeficienta 6,0. 

b)	krátkodobé neobchodovateľné a strednodobé a dlhodobé riziká
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk),
-	poistné rezervy (119.749 tis. Sk).
V rozpočte na rok 2002 bol stanovený bezpečnostný koeficient 8,0. Poistná kapacita k 30.6.2002 bola využitá na 51,21 %.

Vývoj a štruktúra majetku EXIMBANKY SR
	
Bilančná suma dosiahla k 30.6.2002 výšku 7.244.464 tis. Sk, čo predstavuje prekročenie rozpočtovaného objemu (6.609.510 tis. Sk) o 9,6 %. V porovnaní so stavom ku koncu roka 2001 zaznamenala pokles o 14.082 tis. Sk, čo bolo dôsledkom zníženia objemu cudzích zdrojov v sledovanom období. Avšak oproti stavu k ultimu roku 2000 sa zvýšila o 820.142 tis. Sk, čo bolo spôsobené najmä dosiahnutým ziskom a preúčtovaním hodnoty zabezpečenia formou postúpenia pohľadávok z podsúvahových účtov do súvahových položiek.

Rozhodujúcu časť v štruktúre aktív predstavovali pohľadávky z poskytnutých úverov bankám (3.237.798 tis. Sk) a pohľadávky z úverov poskytnutých klientom (495.395 tis. Sk). Sú tvorené jednotlivými produktmi v rámci úverových aktivít: refinančnými, priamymi a eskontnými úvermi zahŕňajúcimi aj odkupy pohľadávok prostredníctvom eskontu zmeniek.

Finančný majetok, ktorý tvoria účty v NBS a v komerčných bankách, termínované vklady a stav pokladne, k 30.6.2002 dosiahol výšku 1.616.968 tis. Sk. Jeho hlavnou súčasťou sú nevyhnutné prostriedky na krytie rizík z poisťovacích činností a poskytnutých záruk umiestnené vo forme termínovaných vkladov v objeme 1.606.559 tis. Sk. V priebehu 1. polroka 2002 zaznamenali nárast o 277.309 tis. Sk, pričom v porovnaní s koncom roka 2000 poklesli o 826.943 tis. Sk. Ich výška je úzko spojená s využívaním zdrojov na financovanie proexportných aktivít EXIMBANKY SR.

Hmotný a nehmotný investičný majetok predstavoval k 30.6.2002 objem 213.114 tis. Sk a v porovnaní s rozpočtom bol nižší o 20.129 tis. Sk z dôvodu nerealizácie rozpočtovaných investičných zámerov.

Súčasťou aktív EXIMBANKY SR ku koncu júna 2002 boli aj nakúpené cenné papiere v celkovom objeme 1.118.186 tis. Sk, ktoré prekročili rozpočtovanú výšku na tento rok o 318.186 tis. Sk. Tvorili ich štátne pokladničné poukážky (714.569 tis. Sk) a štátne dlhopisy (403.617 tis. Sk) nakúpené s cieľom diverzifikácie a zhodnotenia  dočasne voľných zdrojov. 

Ostatné aktíva vo výške 552.874 tis. Sk tvorili položky odberatelia (508.049 tis. Sk), položky časového rozlíšenia (21.799 tis. Sk), zúčtovanie so štátnym rozpočtom (20.633 tis. Sk), zásoby (1.215 tis. Sk), poskytnuté prevádzkové preddavky (1.132 tis. Sk) a zúčtovanie so sociálnymi inštitúciami (46 tis. Sk). Podstatná časť položky odberatelia (507.384 tis. Sk) je spojená so zaúčtovaním zabezpečenia úverov a záruk v zmysle Občianskeho zákonníka § 553 zabezpečenie záväzkov prevodom práva a      § 554 zabezpečenie postúpením pohľadávky.

Zdrojmi krytia majetku EXIMBANKY SR boli k 30.6.2002 tieto pasíva:

	Cudzie zdroje vo výške 97.471 tis. Sk zaznamenali pokles oproti koncu roka 2001 o 253.161 tis. Sk, čo súviselo s postupným splácaním úveru od komerčnej banky v cudzej mene. Takto získané cudzie zdroje boli použité výhradne na financovanie úverov pre Slovenské lodenice Komárno, a.s., Bratislava na dokončenie lodí.

Účelové fondy tvorené zo zverených zdrojov financovania dosiahli výšku 1.840.013 tis. Sk, čo je nezmenený stav v porovnaní s koncom roku 2001. Tvorili ich nasledovné fondy:
-	fond na financovanie vývozných úverov (500.000 tis. Sk),
-	fond na vyrovnávanie ekonomických rozdielov z operácií na finančných trhoch (145.777 tis. Sk),
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk).

Objem účelových fondov tvorených z vlastných zdrojov financovania činil 828.972 tis. Sk a bol tvorený týmito fondmi:
-	fond na záruky (587.865 tis. Sk),
-	fond na krytie komerčných rizík krátkodobých vývozných úverov (241.107 tis. Sk). 
V 1. polroku 2002 bol posilnený fond na záruky o 3.806 tis. Sk z rozdelenia hospodárskeho výsledku EXIMBANKY SR za rok 2001.

		Základné imanie v porovnaní s koncom minulého roku zostalo v nezmenenej výške a k 30.6.2002 dosiahlo sumu 2.670.000 tis. Sk. Spolu s kapitálovými fondmi v objeme 15.540 tis. Sk tvorili 37,1 % z celkových zdrojov na krytie majetku EXIMBANKY SR. Po schválení vládou SR dôjde v 2. polroku 2002 k zvýšeniu základného imania EXIMBANKY SR na 3 mld. Sk.

Celková hodnota fondov tvorených zo zisku a ostatných fondov k 30.6.2002 predstavovala 551.052 tis. Sk. Bola tvorená prostriedkami zákonného rezervného fondu v objeme 534.000 tis. Sk, sociálneho fondu v čiastke 2.531 tis. Sk a ostatných fondov tvorených zo zisku (fond odmien, reprezentačný fond a ostatné fondy) v celkovej výške 14.521 tis. Sk. Zákonný rezervný fond bol v 1. polroku 2002 posilnený z rozdelenia hospodárskeho výsledku za rok 2001 v objeme 96.841 tis. Sk, čím dosiahol 20 % základného imania.

Objem rezerv v celkovej výške 159.331 tis. Sk bol spojený s rezervami vytvorenými na krytie rizík z poisťovacích činností (132.846 tis. Sk) a bankových činností (26.485 tis. Sk). V porovnaní so stavom k 31.12.2001 zaznamenali nárast o 78.152 tis. Sk, ktorý bol spojený najmä s vytvorením rezerv na poistné budúcich období.

Ostatné záväzky voči klientom v objeme 35.859 tis. Sk súvisia najmä s realizáciou úhrady zmeniek Slovenských lodeníc Komárno, a.s., Bratislava.

Výšku ostatných pasív 406.259 tis. Sk tvorili položky dodávatelia (377.814 tis. Sk), položky časového rozlíšenia (16.849 tis. Sk), zúčtovanie so zamestnancami (9.426 tis. Sk), zúčtovanie so sociálnymi inštitúciami (1.460 tis. Sk) a usporiadacie účty (710 tis. Sk).

Časť položky dodávatelia (377.178 tis. Sk) a záväzky z iných hodnôt (160.207 tis. Sk) súvisia s už spomenutým účtovaním zabezpečovacích operácií. 

Nerozdelený zisk minulých rokov k 30.6.2002 činil 324.170 tis. Sk. V porovnaní so stavom ku koncu roka 2001 sa zvýšil o 100.000 tis. Sk.

Hospodársky výsledok pred zdanením vytvorený za 1. polrok 2002 dosiahol výšku 147.700 tis. Sk. 

Vývoj nákladov a výnosov

Celkové náklady bez dane z príjmov EXIMBANKY SR dosiahli v 1. polroku 2002 výšku 192.888 tis. Sk, čo predstavuje plnenie ročného rozpočtu na 36,2 %. Jednotlivé skupiny nákladov sa na ich celkovom objeme podieľali takto:

1.	Náklady na finančné činnosti  vo výške 14.165 tis. Sk prekročili rozpočtovanú výšku na rok 2002 o 11.245 tis. Sk. Uvedené prekročenie ovplyvnili úroky a poplatky z prijatého úveru (5.326 tis. Sk), ako aj kurzové straty z precenenia cudzej meny (7.649 tis. Sk). Rozpočet na rok 2002 s nákladmi na cudzie zdroje nepočítal.

2.	Náklady spojené s poisťovacou činnosťou predstavovali výšku 11.300 tis. Sk (plnenie rozpočtu na 72,9 %). Boli ovplyvnené jednorázovou províziou zo zaistenia pre EGAP, a.s. v súvislosti s projektom Shen Tou, Čína v objeme 9.815 tis. Sk.

3.	Náklady na vlastnú prevádzku EXIMBANKY SR dosiahli k 30.6.2002 objem 76.924 tis. Sk, čo je 41,6 % - né plnenie ročného rozpočtu. Oproti rovnakému obdobiu predchádzajúceho roku sa znížili o 4,7 %. Tvorili ich:

a)	mzdové náklady objemom 20.375 tis. Sk, čo predstavuje čerpanie rozpočtu na 46,2 %. Náklady na zamestnancov zahŕňajú mzdy zo závislej činnosti vo výške 20.083 tis. Sk a ostatné osobné náklady v sume 292 tis. Sk. 

b)	sociálne náklady výškou 6.495 tis. Sk, ktorá bola tvorená najmä nákladmi na zdravotné, nemocenské, dôchodkové poistenie a príspevkami do fondu zamestnanosti. V porovnaní s ročným rozpočtom (14.764 tis. Sk) predstavovali čerpanie na 44,0 %.

c)	dane a poplatky sumou 142 tis. Sk (plnenie rozpočtu na 40,6 %).

d)	nakupované výkony objemom 23.797 tis. Sk, čo predstavuje plnenie rozpočtu na 30,7 %. Tieto náklady sú tvorené :
-  materiálovými nákladmi vo výške 2.603 tis. Sk (19,0 % - né plnenie rozpočtu). Najväčší podiel má spotreba ostatného materiálu (784 tis. Sk), spotreba kancelárskych potrieb (777 tis. Sk) a spotreba kníh, novín a časopisov (531 tis. Sk),
-   nakupovanou energiou (elektrická energia, plyn, voda) čerpanou vo výške 661 tis. Sk, t.j. na 31,6 %,
-   službami nemateriálovej povahy v objeme 20.533 tis. Sk (33,3 % - né čerpanie rozpočtu), ktoré sú v rozhodujúcej miere tvorené položkami opravy a udržiavanie (6.790 tis. Sk), ostatné služby nemateriálovej povahy (4.197 tis. Sk), cestovné (2.590 tis. Sk), semináre a školenia (1.663 tis. Sk), výkony spojov (1.365 tis. Sk) a služby poradenské a audítorské (1.256 tis. Sk). 

e)	odpisy k 30.6.2002 výškou 17.882 tis. Sk a predstavovali v porovnaní s rozpočtom na rok 2002 (44.852 tis. Sk) plnenie na 39,9 %. Tvorili ich odpisy hmotného investičného majetku v objeme 4.729 tis. Sk a odpisy nehmotného investičného majetku vo výške 13.153 tis. Sk.

f)	ostatné prevádzkové náklady rozpočtované na rok 2002 v sume 3.170 tis. Sk boli v 1. polroku 2002 čerpané vo výške 8.233 tis. Sk (prekročenie rozpočtu o 159,7%). Toto prekročenie bolo spôsobené odpísaním pohľadávky z dlhopisu TAZ Sipox vo výške 7.135 tis. Sk, s ktorým sa v rozpočte na rok 2002 neuvažovalo.

4.	EXIMBANKA SR k 30.6.2002 vytvorila 90.298 tis. Sk rezerv a opravných položiek na krytie rizík z bankových a poisťovacích činností, čo je 27,5 % z celoročnej rozpočtovanej výšky. Z toho bolo vytvorených 87.531 tis. Sk rezerv z poisťovacích činností a 2.767 tis. Sk opravných položiek z bankových činností. Výšku vytvorených rezerv z poisťovacích činností (plnenie rozpočtu na 35,3 %) tvorila v sledovanom období najmä rezerva na poistné budúcich období z aktívneho zaistenia dlhodobého rizika do Číny.

5.	Mimoriadne náklady dosiahli výšku 201 tis. Sk (21,2 % - né plnenie rozpočtu). 

Celkový objem výnosov v 1. polroku 2002 dosiahol výšku 340.588 tis. Sk, čo predstavuje plnenie ročného rozpočtu na 48,0 %. V porovnaní s rovnakým obdobím minulého roku sa zvýšili o 39,4 %. Na ich objeme sa podieľali:

1.	Výnosy z finančných činností v sume 211.974 tis. Sk (60,1 % z celoročného rozpočtu).
Výnosy z bankových (úverových a záručných) aktivít rozpočtované vo výške 219.063 tis. Sk dosiahli 109.396 tis. Sk, t.j. 49,9 % z rozpočtu. Plnenie tohto druhu výnosov je v súlade s predpokladmi rozpočtu na tento rok. Oproti 1. polroku 2001 vzrástli o 23,8%. 
Výnosy z účtov v bankách vo výške 58.308 tis. Sk (plnenie rozpočtu na 76,8 %) zaznamenali v porovnaní s rovnakým obdobím minulého roka pokles o 29,0 %. Výnosy z operácií s cennými papiermi vrátane štátnych pokladničných poukážok predstavovali objem 35.263 tis. Sk (61,5 % ročnej rozpočtovanej výšky).
Vyššie plnenie výnosov z účtov v bankách a z operácií s cennými papiermi je výsledkom prekročenia rozpočtovaného objemu dočasne voľných prostriedkov umiestňovaných na medzibankovom trhu a trhu cenných papierov.
Ostatné výnosy k 30.6.2002 dosiahli objem 9.007 tis. Sk. Na prekročení rozpočtu (180 tis. Sk) sa podieľali najmä kurzové zisky z precenenia cudzej meny (8.459 tis. Sk).

2.	Výnosy spojené s poisťovacou činnosťou v objeme 111.423 tis. Sk predstavovali plnenie rozpočtu na 42,4 %. Na ich výške sa podieľalo najmä zaistné za zaistenie projektu Shen Tou, Čína (98.153 tis. Sk). Na uvedený projekt rozpočet na rok 2002 predpokladal výnos zo zaistenia vo výške 200.000 tis. Sk. Rozdiel medzi rozpočtovanou a skutočnou hodnotou zaistného bol spôsobený skrátením obdobia splácania úveru takmer o polovicu, čím došlo k zníženiu poistnej sadzby a tým aj k zníženiu zaistného.

3.	Výnosy z použitia rezerv a opravných položiek k 30.6.2002 dosiahli výšku 16.393 tis. Sk (17,6 % - né plnenie rozpočtu).
Z bankových činností boli použité opravné položky v objeme 7.335 tis. Sk. Z poisťovacích činností došlo k použitiu rezerv a opravných položiek v celkovej výške 9.058 tis. Sk, z toho použitie rezerv predstavovalo 8.973 tis. Sk a použitie opravných položiek 85 tis. Sk.

4.	Ostatné prevádzkové výnosy v sume 689 tis. Sk predstavovali plnenie rozpočtovanej výšky na 45,9 %. Tvorili ich výnosy z predaja hmotného investičného majetku.

5.	Mimoriadne výnosy, ktoré zahŕňali výnosy z minulých rokov, činili k ultimu júna 109 tis. Sk (plnenie rozpočtu na 41,9 %).

EXIMBANKA SR k 30.6.2002 vytvorila hospodársky výsledok pred zdanením v objeme 147.700 tis. Sk, čo predstavuje plnenie jeho celoročnej rozpočtovanej výšky na 83,1 %.

-  x  x  x  -

Dosiahnuté výsledky hospodárenia EXIMBANKY SR v 1. polroku 2002 boli takmer vo všetkých rozhodujúcich ukazovateľoch priaznivé. Z časového hľadiska sa prekročili rozpočtované zámery v podpore exportu, úmerne sa plnili celkové výnosy pri úspore celkových nákladov, najmä všeobecných prevádzkových nákladov a nákladov na krytie rizík z bankových a poisťovacích činností. EXIMBANKA SR v sledovanom období pokračovala v štrukturálnych zmenách začatých v predchádzajúcich obdobiach.

Aj napriek skutočnosti, že v 1. polroku 2002 sa EXIMBANKE SR nepodarilo naplno využiť disponibilné zdroje vymedzené rozpočtom na podporu exportu, analyzované výsledky za sledované obdobie naznačujú, že zámery rozpočtu na tento rok budú splnené.